Musikken spillede og solen skinnede, og med et såkaldt Frederikshavner-hurra kunne borgmester Birgit S. Hansen officielt åbne den 25. udgave af Bangsbo Botaniske Haves Blomsterfestival. Og der var meget at råbe hurra for i blomsterhaven i dag. Den 25. udgave af blomsterfestivalen blev nemlig markeret med åbningen af havens syvende og sidste afdeling - et 17.000 kvadratmeter stort område med Danmarks vilde planter. Den nye afdeling har taget knapt to og et halvt år at anlægge. - Den er vigtig, for det er et stykke dansk havekultur. Det er planter, som er oprindelige og som er udviklet til at kunne tåle det danske klima. Det har været vigtig for os, at det er det, som vi slutter af med i anlæggelsesprocessen, siger formanden for Bangsbo Botaniske Have, Preben Reinholt. En helt særlig have En stor del af planterne i denne nye afdeling er tidligere forskningsleder ved Institut for Fødevare Poul Erik Branders forsøgsplanter fra Aarslev og Hornum - samt hans helt egen private samling af træer og buske. Poul Erik Brander nåede ikke selv at se det færdige resultat i Frederikshavn, da han døde i sidste uge, men hans enke besøgte haven i dag. - Det er overvældende og dejligt at se Poul Eriks arbejde bliver så værdsat her. Det er jeg utrolig glad ved, siger Hanne Hansen. Bangsbo Botaniske Have har blandt andet modtaget 2 millioner kroner i støtte til etableringen af den nye  afdeling fra A.P. Møller Mærsk Fonden.

Opsummering:
To gange har corona-nedlukning bremset Bangsbo Botanisk Haves 25 års jubilæums udgave af deres Blomsterfestivalen. Men i dag skinnede solen bogstaveligt talt på både blomster og publikum, da jubilæums-festivalen endelig kunne afholdes i Frederikshavn.